1. ปัจจัยความเสี่ยง 

ความเสี่ยงหลักจากการดำเนินธุรกิจทางการเงินของบริษัทฯ ประกอบด้วย

  ความเสี่ยงด้านกลยุทธ์

บริษัทฯ มุ่งเน้นดำเนินธุรกิจทางด้านการให้สินเชื่อเพื่อเช่าซื้อรถยนต์
สินเชื่อเพื่อพัฒนาโครงการที่อยู่อาศัย
ซึ่งเป็นธุรกิจที่อาจได้รับผลกระทบจากการเปลี่ยนแปลงจากปัจจัยภายนอก บริษัทฯ
จึงได้มีการประเมินปัจจัยทั้งภายในและภายนอก
เพื่อกำหนดเป้าหมายทางธุรกิจให้สอดคล้องกับภาวะเศรษฐกิจและความสามารถในการแข่งขันทางธุรกิจ
มีการประเมินแผนงานทุกไตรมาส
เพื่อปรับทิศทางและรักษาขีดความสามารถในการบริการให้เป็นไปอย่างมีประสิทธิภาพ
ให้ความสำคัญในการพัฒนาบุคลากร เพื่อให้เกิดความชำนาญในแต่ละธุรกิจ พร้อมๆ
กับการให้ความสำคัญต่อการรักษาระดับความเพียงพอของเงินกองทุนต่อสินทรัพย์เสี่ยงไม่ให้ต่ำกว่าระดับเฉลี่ยของสถาบันการเงินโดยรวม
เพื่อสร้างความมั่นใจแก่ผู้ถือหุ้นและผู้ลงทุน โดย ณ วันที่ 31 ธันวาคม 2546 บริษัทฯ
ดำรงเงินกองทุนต่อสินทรัพย์เสี่ยงที่ระดับร้อยละ 32.10

ความเสี่ยงด้านสินเชื่อ

รายได้หลักของบริษัทฯ มาจากรายได้ดอกเบี้ยเงินให้กู้ยืม และจากการให้เช่าซื้อ ณ วันที่ 31
ธันวาคม 2546 บริษัทฯ มีเงินให้กู้ยืม ลูกหนี้และดอกเบี้ยค้างรับ เท่ากับ 24,304 ล้านบาท
และมีลูกหนี้ที่งดรับรู้รายได้จำนวน 3,115 ล้านบาท หรือคิดเป็นร้อยละ 12.67
ของเงินให้สินเชื่อรวม บริษัทฯได้ให้ความสำคัญในการบริหารความเสี่ยงในด้านสินเชื่อ
โดยการตั้งสำรองค่าเผื่อหนี้สงสัยจะสูญครบเต็มจำนวนตามที่ธนาคารแห่งประเทศไทยได้กำหนดไว้แล้วจำนวน
1,848 ล้านบาท บริษัทฯ ยังได้พิจารณาตั้งสำรองเพิ่มขึ้นพิเศษอีกจำนวน 1,264 ล้านบาท รวมเป็น
3,112 ล้านบาท หรือเท่ากับร้อยละ 99.9 ของลูกหนี้ที่งดรับรู้รายได้ และเท่ากับร้อยละ 168
ของสำรองที่ทางการกำหนด

นอกจากนี้บริษัท ยังมีระบบการควบคุมภายในที่มีการกำหนดขอบเขต อำนาจหน้าที่ไว้ ชัดเจน
มีการแบ่งแยกหน้าที่ และมีการสอบทานสินเชื่ออย่างต่อเนื่อง

ความเสี่ยงด้านตลาด

บริษัทฯ ได้ตระหนักถึงความเสี่ยงจากผลกระทบจากการเคลื่อนไหวของอัตราดอกเบี้ยในตลาด
และเพื่อเป็นการลดความเสี่ยงจากอัตราดอกเบี้ย
การพิจารณาเงินให้กู้ยืมซึ่งเป็นสินทรัพย์ที่ก่อให้เกิดรายได้หลักของบริษัทฯโดยส่วนใหญ่จึงเป็นลูกหนี้ที่มีอัตราดอกเบี้ยลอยตัว
โดย ณ วันที่ 31 ธันวาคม 2546 เงินให้กู้ยืมและลูกหนี้ที่มีอัตราดอกเบี้ยลอยตัว คิดเป็นร้อยละ 53
ของเงินให้สินเชื่อทั้งหมด ซึ่งสอดคล้องกับแหล่งที่มาของเงินทุนของบริษัทฯ
เมื่อนำมาคำนวณหาผลกระทบจากอัตราดอกเบี้ยแล้ว ถ้าอัตราดอกเบี้ยเปลี่ยนแปลงร้อยละ 1
ดอกเบี้ยรับสุทธิของบริษัทฯ จะได้รับผลกระทบจากการเปลี่ยนแปลงประมาณร้อยละ 2
ซึ่งต่ำกว่าเกณฑ์ที่บริษัทฯ ตั้งไว้ร้อยละ 10 มาก

ความเสี่ยงด้านสภาพคล่อง

บริษัทฯ
มีนโยบายในการจัดหาแหล่งเงินทุนระยะยาวเพื่อให้เกิดความสมดุลกับการลงทุนหรือเงินให้กู้ระยะยาว
โดยบริษัทฯ มีแหล่งเงินทุนประเภทเงินกู้ยืมและเงินรับฝาก รวมทั้งหุ้น
ที่มีระยะเวลาครบกำหนดคงเหลือมากกว่า 1 ปี ประมาณร้อยละ 60
และได้ตระหนักถึงความเสี่ยงในการพึ่งพิงแหล่งเงินทุนจากลูกค้ารายใหญ่
จึงได้มีนโยบายขยายฐานลูกค้าเพื่อลดการกระจุกตัว โดยบริษัทฯ มีจำนวนผู้ฝากเงินในปี 2546
จำนวน 4,767 บัญชี และลดความเสี่ยงด้วยการดำรงสภาพคล่องไม่ต่ำกว่าร้อยละ 8
ของเงินกู้ยืมสูงกว่าที่กฎหมายกำหนดไว้ร้อยละ 6 โดย ณ สิ้นปี 2546 บริษัทฯ
มีสินทรัพย์สภาพคล่องประมาณร้อยละ 9.75

ในการบริหารความเสี่ยงด้านอัตราดอกเบี้ย และด้านสภาพคล่อง บริษัทฯ
มีคณะอนุกรรมการบริหารสินทรัพย์และหนี้สินที่คอยกำกับดูแลและบริหารความเสี่ยงจากการเปลี่ยนแปลงของอัตราดอกเบี้ยให้มีผลกระทบต่อรายได้ดอกเบี้ยสุทธิในระดับที่ยอมรับได้
ด้านสภาพคล่องบริษัทฯ ได้กำหนดระดับการพึ่งพาเงินทุนจากแหล่งต่างๆ
ทั้งในด้านลักษณะของตราสาร การกระจายของผู้ลงทุนในตราสาร
รวมทั้งระยะเวลาครบกำหนดให้สอดคล้องกับเงินลงทุนและเงินให้สินเชื่อของบริษัทฯ
มีการศึกษาระบบเตือนภัยล่วงหน้า
จัดเตรียมแผนการจัดหาสภาพคล่องเพื่อรองรับเหตุฉุกเฉินในกรณีเกิดวิกฤต ทั้งนี้
โดยมีคณะกรรมการบริหารความเสี่ยง และทีมบริหารความเสี่ยงคอยสอบทานอีกชั้นหนึ่ง

ความเสี่ยงด้านปฏิบัติการ

บริษัทฯ ได้ตระหนักถึงความสำคัญของความเสี่ยงด้านปฏิบัติการ อันเกิดจากความผิดพลาด
หรือความไม่เพียงพอของกระบวนการปฏิบัติงาน บุคลากร ระบบงาน หรือเหตุการณ์ภายนอก
ซึ่งอาจส่งผลให้การดำเนินงานของบริษัทฯ ไม่บรรลุตามวัตถุประสงค์ หรืออาจส่งผลกระทบต่อรายได้
และเงินกองทุนของบริษัทฯ โดยบริษัทฯ คำนึงถึงผลเสียหายของความเสี่ยง ทั้งในส่วนที่เป็นตัวเงิน
และที่ไม่เป็นตัวเงิน เช่น ชื่อเสียง หรือความมั่นคงของบริษัทฯ ควบคู่ไปด้วย

ปัจจุบันสายบริหารความเสี่ยงอยู่ระหว่างพัฒนากระบวนการบริหารความเสี่ยงด้านปฏิบัติการ
โดยให้ผู้ปฏิบัติงานทุกระดับที่เป็นเจ้าของความเสี่ยง มีส่วนร่วมในการวิเคราะห์ ประเมิน ติดตาม
และรายงานความเสี่ยง เพื่อสร้างความมั่นใจว่า ได้มีการจัดการที่รวดเร็ว เหมาะสม
สามารถวัดผลได้ โดยมีสำนักตรวจสอบภายใน เป็นผู้ตรวจสอบการปฏิบัติงานเพื่อความครบถ้วน
ถูกต้อง โปร่งใส และควบคุมความเสี่ยง หรือความเสียหายที่อาจเกิดขึ้นให้อยู่ในระดับที่บริษัทฯ
ยอมรับได้ และสอดคล้องกับกรอบการบริหารความเสี่ยงโดยรวมของบริษัทฯ